
REFERAT

Privind aprobarea condiţiilor de acces infrastructura municipală (canalizaţia subterană) pentru reţelele de comunicaţii realizată în cadrul obiectivului de investitii “ Reabilitarea spaţiilor publice din centrul istoric al Municipiului Timişoara“ cod SMIS 31507 şi încheierii contractelor privind constituirea dreptului de servitute dintre Municipiul Timişoara şi furnizorii de reţele publice de comunicaţii electronice 
Proiectul  “Reabilitarea spaţiilor publice din centrul istoric al Municipiului Timişoara“ cod SMIS 31507, este inclus în lista de proiecte din Planul Integrat de Dezvoltare al “Polului de creştere Timişoara” şi se încadrează în Obiectivul strategic 4: Realizarea unui habitat ecologic, confortabil şi atractiv.
Sursele de finanţare ale proiectului sunt: bugetul local, bugetul de stat şi Fondul European pentru Dezvoltare  Regională prin Programul Operaţional Regional 2007-2013, Axa prioritară 1- „Sprijinirea dezvoltării durabile a oraşelor-poli urbani de creştere", Domeniul major de intervenţie 1.1. - „Planuri integrate de dezvoltare urbană", sub-domeniul: Poli de creştere.

Prin contractul de finanţare nr. 2748/29.12.2011, semnat între Municipiul Timişoara şi Ministerul Dezvoltării Regionale şi Administraţiei Publice, s-a aprobat finanţarea realizării acestui proiect.
Valoarea estimată a lucrărilor de realizare a infrastructurii municipale (canalizaţia subterană) pentru reţelele de comunicaţii electronice, este de 1.519.428,49  lei (fără TVA), suma care a fost acordata ca asistenţă financiară nerambursabilă.

Obiectivul general al proiectului îl constituie „Reabilitarea şi modernizarea infrastructurii şi a spaţiilor publice din centrul istoric al oraşului – situl urban cartierul Cetatea Timişoara – parte a patrimoniului cultural istoric de valoare naţională şi universală, în vederea îmbunătăţirii calităţii serviciilor urbane şi a atractivităţii Polului de Creştere Timişoara, având ca efect stimularea dezvoltării socio-economice durabile şi creşterea calităţii vieţii cetăţenilor”.
Obiectivele specifice ale proiectului  sunt: 

● îmbunătăţirea infrastructurii de transport, creşterea gradului de accesibilitate către şi dinspre zona supusă intervenţiei, a mobilităţii populaţiei, bunurilor şi serviciilor, cu efecte pozitive asupra stimulării dezvoltării economice durabile a arealului şi a oraşului în ansamblul său precum şi a regiunii Vest; 

● îmbunătăţirea condiţiilor de viaţă a locuitorilor din zona centrului istoric prin: 
 Reabilitarea, modernizarea şi reorganizarea spaţiilor publice din centrul istoric al Municipiului Timişoara – Cartierul istoric Cetate, în vederea îmbunătăţirii confortului urban, a creşterii mobilităţii populaţiei, protejării condiţiilor de mediu şi a valorificării patrimoniului arhitectural istoric unic al zonei de intervenţie; 

 Decongestionarea şi fluidizarea circulaţiei (auto, cu bicicleta şi/sau pietonale), prin reorganizarea traficului în spaţiile publice din centrul istoric al Municipiului Timişoara, prin reabilitarea infrastructurii rutiere; 

 Reabilitarea şi modernizarea infrastructurii tehnico-edilitare din Cartierul istoric Cetate în vederea îmbunătăţirii calităţii vieţii cetăţenilor prin creşterea gradului de siguranţă a deplasării şi redarea atractivităţii spaţiilor destinate agrementului. 
Printre activităţile prin care proiectul urmează să atingă rezultatele aşteptate, contribuind astfel la atingerea obiectivelor specifice, şi implicit a obiectivului general sunt  reabilitarea, modernizarea şi extinderea reţelelor de utilităţi existente, pozate subteran în ampriza drumurilor (reţele subterane de apa, canalizare, electricitate, termoficare, telefonie, cablu, etc.).
Pentru reţelele de comunicaţii electronice a fost realizată o infrastructura municipală (canalizaţia subterană) deoarece  conform art. 25 alin. (1) din Legea nr. 154/2012 privind regimul infrastructurii reţelelor de comunicaţii electronice, în cuprinsul proiectelor pentru autorizarea şi realizarea lucrărilor de construcţii se vor prevedea trasee sistematizate pentru instalarea de reţele de comunicaţii electronice, iar prin HCLMT nr.184/28.04.2009 privind amplasarea subterană a reţelelor de comunicaţii electronice situate pe domeniul public şi privat al Municipiului Timişoara, s-a hotărât ca toate reţelele supraterane existente pe domeniul public şi privat al Municipiului Timişoara sa fie îngropate până cel târziu la data de 31.12.2012.
Infrastructura municipală (canalizaţia subterană) pentru reţelele de comunicaţii electronice, compusă din cate 2 tuburi multiduct cu 6 canale fiecare, a fost realizată pe 9 străzi din centrul istoric, respectiv Sergent Constantin Muşat, Vasile Alecsandri, Lucian Blaga, Florimund Mercy, Francesco Griselini, Radu Negru, Eugeniu de Savoya, General Praporgescu, Enrico Carusso şi 4 pieţe – Unirii, Libertăţii, Sfântul Gheorghe, Ţarcului.

Condiţiile de acces infrastructura municipală (canalizaţia subterană) pentru reţelele de comunicaţii realizată în cadrul obiectivului de investiţii “ Reabilitarea spaţiilor publice din centrul istoric al Municipiului Timişoara“ au fost stabilite printr-un regulament transmis conform art. 10 alin (3) din Legea nr.154/2012 privind regimul infrastructurii reţelelor de comunicaţii electronice spre avizare către ANCOM - Autoritatea Naţionala pentru Administrare şi Reglementare în Comunicaţii, prin adresa nr. SC2014-25129/24.09.2014, înregistrată la ANCOM cu nr. 2638/24.09.2014. 
Având în vedere că prin contractul de finanţare, art. 9 alin. (5), beneficiarul se obligă să nu utilizeze obiectele/bunurile, fie ele mobile sau imobile, finanţate, pentru realizarea de activităţi economice, în scopul obţinerii de venituri, pe întreaga perioada de valabilitate a acestuia, dreptul de acces se constituie cu titlu gratuit, de la data punerii în funcţiune şi până la data de 31.12.2020.
Având în vedere cele de mai sus:
P R O P U N E M :
1. Aprobarea condiţiilor de acces la infrastructura municipală (canalizaţia subterană) pentru reţelele de comunicaţii electronice realizată în cadrul obiectivului de investiţii “ Reabilitarea spaţiilor publice din centrul istoric al Municipiului Timişoara“ cod SMIS 31507,  conform Anexei  nr. 1- REGULAMENT privind condiţiile de acces la infrastructura municipală (canalizaţia subterană) pentru reţelele de comunicaţii electronice realizată în cadrul proiectului de investiţii “ Reabilitarea spaţiilor publice din centrul istoric al Municipiului Timişoara“;
1. Aprobarea încheierii în formă autentică a  contractelor privind constituirea dreptului de servitute cu furnizorii de reţele de comunicaţii electronice, atât cu cei care deţin reţele în zona respectivă precum şi cu potenţiali furnizori de reţele publice de comunicaţii,  pentru acordarea accesului acestora la infrastructura pentru comunicaţii electronice (canalizaţia subterană) realizată în cadrul  obiectivului de investiţii “ Reabilitarea spaţiilor publice din centrul istoric al Municipiului Timişoara“;
 2. Aprobarea modelului de contract  privind constituirea dreptului de servitute conform Anexei nr.2.

